Drie vas oor 40 ernstige en gewelddadige misdade(Foto: SA Polisie) Drie verdagtes, tussen 20 en 33 jaar oud, is in Limpopo in hegtenis geneem en word verbind met meer as 40 sake, waaronder verkragting, gewapende roof en inbrake. Die verdagtes het glo lede van die gemeenskap in die Vhembe-distrik geteister en spesifiek studente aan die Universiteit van Venda en Vhembe TVET-kollege. “Die verdagtes, inwoners van Phiphidi en Vondo in die Thohoyandou-polisiëringsgebied, is in hegtenis geneem tydens ŉ gesamentlike misdaadintelligensie-operasie,” het kol. Moatshe Ngoepe, woordvoerder van die polisie, gesê. “Lede van die gemeenskap het ŉ wenk ingedien oor verdagtes wat verlede maand by ŉ gewapende roof betrokke was.” Die voorlopige ondersoek het die verdagtes daarna met verskeie sake verbind en hulle is vermoedelik deel van ŉ sindikaat wat studente aan die twee instansies teister. “Die verdagtes kan moontlik aan nog soortgelyke sake verbind word aangesien die ondersoek voortduur,” het Ngoepe bygevoeg. Hulle sal na verwagting binnekort in die Thohoyandou-landdroshof verskyn.